Publication: Magyar Közlöny
Issue: MK-2007-70 (Year: 2007, Number: 70)
Era: 2004-2010
Section: Melléklet a 2007. évi XLVI. törvényhez
Paragraph Index: 18295

9. fejezet Repülőtér üzemeltetési szolgálatok, berendezések és létesítmények 9.1 Repülőtéri kényszerhelyzeti tervezés Általános rész Bevezető megjegyzés: A repülőtéri kényszerhelyzeti tervezés a repülőtér felkészítése arra, hogy megfelelő módon elláthassa a repülőtéren, vagy annak közelében bekövetkező vészhelyzetből adódó feladatait. A repülőtéri kényszerhelyzeti tervezés célja a vészhelyzet (kényszerhelyzet) hatásainak csökkentése, különös tekintettel az életmentésre, valamint a légijármű üzemeltetés fenntartására. A repülőtéri kényszerhelyzeti terv intézkedési eljárásokat tartalmaz a vészhelyzet következményeinek felszámolásában részt vevő különböző repülőtéri szervezetek (vagy szolgálatok), valamint külső szervezetek feladatainak és tevékenységének összehangolására. A repülőtéri kényszerhelyzeti terv elkészítéséhez az illetékes hatóság számára a Repülőtér Szolgálati Kézikönyv 7. része tartalmaz útmutatásokat. 9.1.1 A repülőtéren üzemelő légijárművek forgalmával és a repülőtér egyéb tevékenységével összhangban ki kell dolgozni és be kell vezetni megfelelő repülőtéri kényszerhelyzeti tervet. 9.1.2 A repülőtéri kényszerhelyzeti tervnek biztosítania kell a szükséges elvégzendő feladatok egyeztetését és összehangolását a repülőtéren, vagy annak közelében bekövetkező vészhelyzet esetében. Megjegyzés: A vészhelyzetek közé tartoznak a légijármű kényszerhelyzetek, szabotázs akciók a repülőtér ellen, beleértve a bomba-fenyegetést is, légijárművel szemben végrehajtott jogtalan beavatkozás, veszélyes teherárú miatt szükséges kényszerintézkedések, épület tüzek, valamint természeti katasztrófák. 9.1.3 A tervben határozzák meg és egyeztessék az összes szervezet és szolgálat tevékenységét, valamint részvételét, amelyek az illetékes hatóság álláspontja szerint tevékenyen közreműködhetnek a vészhelyzet következményeinek felszámolásában. Megjegyzés: Ilyen szervezetek és szolgálatok közé tartozhatnak az alábbiak: — Repülőtéren: légiforgalmi szolgálati egység, tűzoltó és mentő szolgálatok, repülőtér igazgatóság, repülőtéri egészségügyi szolgálat, légijármű járatók illetve üzemeltetők, biztonsági szolgálatok és rendőrség; — A repülőtéren kívül: tűzoltóság, rendőrség, mentőszolgálat, egészségügyi szervezetek, kórházak, fegyveres testületek (beleértve a honvédség, légierő, tengerészet, stb. szervezeteit). 9.1.4 Ajánlás — A terv szükség szerint tartalmazza a vészhelyzeti irányító központtal történő együttműködés és koordináció részleteit. 9.1.5 Ajánlás — A repülőtéri kényszerhelyzeti terv legalább a következőket tartalmazza:

Source: https://magyarkozlony.hu/hivatalos-lapok/7e70cec03f34e3c2efd8610b865b65591eafd701/dokumentumok/a55dc160549d57fa4db0035e37c6a6a98dd1a0b9/letoltes